CELEX: 32020R1390
Language: et
Date: 2020-09-28 00:00:00
Title: Komisjoni rakendusmäärus (EL) 2020/1390, 28. september 2020, millega parandatakse rakendusmäärust (EL) 2020/914, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis „Brie de Meaux“ (KPN)

5.10.2020   
               
               
                  ET
               
               
                  Euroopa Liidu Teataja
               
               
                  L 321/3
               
            
         KOMISJONI RAKENDUSMÄÄRUS (EL) 2020/1390,
         28. september 2020,
         millega parandatakse rakendusmäärust (EL) 2020/914, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis „Brie de Meaux“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:
         
                     (1)
                  
                  
                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Prantsusmaa taotluse saada heakskiit komisjoni määrusega (EÜ) nr 1107/96 (2) registreeritud kaitstud päritolunimetuse „Brie de Meaux“ spetsifikaadi muudatusele.
                  
               
                     (2)
                  
                  
                     Prantsuse ametiasutused teatasid 26. septembri 2018. aasta kirjas komisjonile, et kooskõlas 29. augusti 2018. aasta korraldusega, milles käsitletakse kaitstud päritolunimetusega „Brie de Meaux“ seotud muudatust (avaldatud Prantsuse Vabariigi Teatajas5. septembril 2018), on määruse (EL) nr 1151/2012 artikli 15 lõike 4 kohane üleminekuperiood kuni 31. detsembrini 2022 kehtestatud ettevõtjatele, kes tegutsevad Prantsusmaa territooriumil ja vastavad kõnealuse artikli tingimustele.
                  
               
                     (3)
                  
                  
                     Kõnealused ettevõtjad, kes olid toodet „Brie de Meaux“ pidevalt ja õiguspäraselt turustanud vähemalt viie aasta jooksul enne taotluse esitamist, esitasid riikliku vastuväite esitamise menetluse raames vastuväited. Üks ettevõtja esitas vastuväite järgmise sätte kohta: „Põhku hoiustatakse varjulises kohas“. Kaks ettevõtjat esitasid vastuväite järgmise sätte kohta: „Kui loomi peetakse püsivalt laudas, tuleb lüpsil oleva piimalehma allapanuna kasutada õlgi keskmiselt vähemalt 0,5 kg päevas, kui kasutatakse latritesüsteemi, ja keskmiselt 5 kg õlgi päevas, kui kasutatakse avatud lauda süsteemi.“ Kaks ettevõtjat esitasid vastuväite järgmiste sätete kohta: „Kui loomi peetakse püsivalt laudas, tuleb lüpsil oleva piimalehma allapanuna kasutada õlgi keskmiselt vähemalt 0,5 kg päevas, kui kasutatakse latritesüsteemi, ja keskmiselt 5 kg õlgi päevas, kui kasutatakse avatud lauda süsteemi“, „Jõusööta võib anda aastas keskmiselt kuni 2 000 kg (kuivainena) lüpsilehma kohta“ ja „Piimakarjale aasta jooksul söödetav hein peab pärinema põllumajandusettevõttest ja geograafilisest piirkonnast järgmiselt: põllumajandusettevõttest: karja aasta keskmisest söödaratsioonist (väljendatuna kuivaines) vähemalt 60 % peab pärinema geograafilisest piirkonnast ja põllumajandusettevõttest; ja – geograafilisest piirkonnast: karja aasta keskmisest söödaratsioonist (väljendatuna kuivaines) vähemalt 85 % peab pärinema geograafilisest piirkonnast.“ Seitse ettevõtjat esitasid vastuväite järgmiste sätete kohta: „Jõusööta võib anda aastas keskmiselt kuni 2 000 kg (kuivainena) lüpsilehma kohta“ ja „Piimakarjale aasta jooksul söödetav hein peab pärinema põllumajandusettevõttest ja geograafilisest piirkonnast järgmiselt: põllumajandusettevõttest: karja aasta keskmisest söödaratsioonist (väljendatuna kuivaines) vähemalt 60 % peab pärinema geograafilisest piirkonnast ja põllumajandusettevõttest; ja – geograafilisest piirkonnast: karja aasta keskmisest söödaratsioonist (väljendatuna kuivaines) vähemalt 85 % peab pärinema geograafilisest piirkonnast.“ Üks ettevõtja esitas vastuväite järgmise sätte kohta: „Jõusööta võib anda aastas keskmiselt kuni 2 000 kg (kuivainena) lüpsilehma kohta“. Üks ettevõtja esitas vastuväite järgmise sätte kohta: „Põhku hoiustatakse varjulises kohas“ ja „Karjamaa ala piimalehma kohta on vähemalt 20 aari“. Üks ettevõtja esitas vastuväite järgmise sätte kohta: „Karjamaa ala piimalehma kohta on vähemalt 20 aari“.
                  
               
                     (4)
                  
                  
                     Asjaomased ettevõtjad on: GAEC de la Gironde (SIRET: 34028683000013); GAEC Reine Pré (SIRET: 39266778800013); EARL de la Mardelle (SIRET: 38514961200017); GAEC Vaucher (SIRET: 38159700400013); GAEC Bruggeman (SIRET: 383 943 610 000 14); EARL les Bordes (SIRET: 34236864400015); SCL du Versant Laiteux (SIRET: 49225855300014); GAEC des Butteaux (SIRET: 38773948500010); GAEC Blondeau Welvaert (SIRET: 32576392800018); EARL de la Prairie (SIRET: 49773714800013); GAEC Patoux (SIRET: 38008216400019); EARL Neret Guedrat (SIRET: 38249036500014); Gérard Houdard (SIRET: 39226686200011); EARL Mignon père et fils (SIRET: 49778394400018); EARL de la fontaine aux poissons (SIRET: 33522117200018).
                  
               
                     (5)
                  
                  
                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).
                  
               
                     (6)
                  
                  
                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita.
                  
               
                     (7)
                  
                  
                     25. juunil 2020 kiitis komisjon muudatuse heaks rakendusmäärusega (EL) 2020/914, mis avaldati Euroopa Liidu Teatajas (4) vastavalt määruse (EL) nr 1151/2012 artikli 52 lõikele 2.
                  
               
                     (8)
                  
                  
                     Pärast kõnealust avaldamist tehti kindlaks, et määruse (EL) nr 1151/2012 artikli 15 lõike 4 kohane üleminekuperiood oli määrusest (EL) 2020/914 välja jäänud.
                  
               
                     (9)
                  
                  
                     Seepärast on vaja määrust (EL) 2020/914 käesoleva määrusega parandada, et lisada kõnealune üleminekuperiood,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               Euroopa Liidu Teatajas avaldatud nimetuse „Brie de Meaux“ (KPN) spetsifikaadi muudatus kiidetakse heaks.
         
         
            Artikkel 2
            Artiklist 1 tuleneva kaitse rakendamisel kohaldatakse üleminekuperioodi, mille Prantsusmaa on vastavalt määruse (EL) nr 1151/2012 artikli 15 lõikele 4 andnud kõnealuse artikli tingimustele vastavatele ettevõtjatele kooskõlas 29. augusti 2018. aasta korraldusega, milles käsitletakse kaitstud päritolunimetusega toote „Brie de Meaux“ spetsifikaadi muudatust ja mis avaldati Prantsuse Vabariigi Teatajas5. septembril 2018.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. september 2020
            
               
                  Komisjoni nimel
               
               
                  presidendi eest
               
               
                  komisjoni liige
               
               Janusz WOJCIECHOWSKI
            
         
         
            (1)  ELT L 343, 14.12.2012, lk 1.
         
            (2)  Komisjoni 12. juuni 1996. aasta määrus (EÜ) nr 1107/96 geograafiliste tähiste ja päritolunimetuste registreerimise kohta nõukogu määruse (EMÜ) nr 2081/92 artiklis 17 sätestatud korras (EÜT L 148, 21.6.1996, lk 1).
         
            (3)  ELT C 64, 27.2.2020, lk 41.
         
            (4)  ELT L 209, 2.7.2020, lk 4.